  Наталья Тетерина 15-тӥ толшоре Ижкарысь Йӧскалык лыдӟетъюртлэн Йӧскалык но шаертодон литературая центраз Кузебай Гердлэн вордскем дырысеныз 120 ар тырмонлы сӥзем лыдӟонъёс ортчизы. Соин гожтэм яратоно кылбуръёссэс лыдӟыны тодосчиос, политикъёс, журналистъёс, студентъёс, удмуртлыкез азинтӥсьёс — огкылын, вань мылкыд карисьёс люкаськизы. Кылбурчи Анастасия Шумилова малпамъя, Кузебай Гердлэн ужъёсыз ноку но уз вужме, малы ке шуоно кылбурчи со дыре улӥсь муртъёслэсь трослы азьлань кошкемын вал. Герд ноку вашкала уз луы, малы ке шуоно вань сыӵе адямиос, кудъёсыз ас вакытсылэсь кемалась азьлане кошкемын. Тӥни Герд одӥгез сыӵеез вал. Соин ик али дырлы но солэн произведениосыз туж тупасесь: пуштроссэ но басьтӥськом ке, формаоссэ но Анастасия Шумилова, кылбурчи   Соин но, дыр, Кузебай Гердлы сӥзем ужрадын трос егитъёс вал. Удмурт кун университетысь удмурт кылосбуръя, финно-угроведения но журналистикая институтын 2-тӥ курсын дышетскись Алёна Глухова лыдӟонъёсы вуэмзэ удмурт кылбурчилы синмаськеменыз валэктӥз. «Зэмзэ верано ке, мон туж синмаськемын Кузебай Гердлы, мынам потӥз лыдӟеме солэсь кылбурзэ. Мон бырйи кылбурзэ, «Черсон» нимаське со. Отын туж сыӵе аспӧртэмлыко ӵошатонъёс. Со мемиезлы сое гожъя кадь, озьы ке но мукет адямиослы вазиське со кылбуреныз», — шуиз Алёна Глухова. Егит удмурт кылбурчи Богдан Анфиногенов понна Кузебай Герд — тужгес но кужмо кылбурчи.  «Удмурт кылбурет сярысь ке верано, (Кузебай Герд — ред.) одно ик эталон, тужгес сыӵе тодмо кылбурчи, тужгес дано кылбурчи. <…> Мон понна со «вышка» шуыны луоз, сыӵе вылӥ уровень», — лыдъя Богдан Анфиногенов. Кузебай Гердлэсь кылбуръёссэ лыдӟон Тросэз пыриськисьёс пусйизы, Кузебай Герд туж пӧртэм темаосъя но пӧртэм амалъёсъя кылбуръёс гожъяз шуыса. Кылосбур тодосъя доктор Василий Ванюшев верамъя, кылбурчилэн гожъяськон манерез дыр ортчемен вошъяськиз. Гердэз валаны кутскеммы бере тани ваче кыстаськонъёс луизы литературоведъёс куспын. Уката но соин но: ялан вунэтӥзы, адями весь ачиз но вошъяське шуыса. Ачиз со будӥз, дунне воштӥськиз, дуннелэсь куронъёссэ со шӧдэ, со вошъяськиз Василий Ванюшев, тодосчи   Тодэ вайытом, 14-тӥ толшоре гожъясез, йӧскалык азьветлӥсез, Удмурт автономия кылдытон понна нюръяськисез Кузебай Гердэз Ижкарысь синпелетэз дорын буре ваизы. Ӵапак та нуналэ со вордскем дырысеныз 120 ар тырмиз. Арнянуналэ ик Вавож ёросын Кузебай Гердлэн котырес лыдпусэзлы сӥзем флешмоб ортчиз. Удмурт азьветлӥсьлэн юбилеезлы сӥзем ужрадъёс элькунамы азьланьтӥськозы на. Тегъёс: Лулчеберет Ижкар Удмуртия удмуртъёс Мерлык КузебайГерд  